РЕШЕНИЕ ЗА ИЗПЪЛНЕНИЕ (ЕС) 2015/200 НА СЪВЕТА
от 26 януари 2015 година
за изменение на Решение за изпълнение 2014/170/ЕС за съставяне на списък на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов по отношение на Шри Ланка
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (1), и по-специално член 33 от него,
като взе предвид предложението на Европейската комисия,
като има предвид, че:
1. ВЪВЕДЕНИЕ
(1)
С Регламент (ЕО) № 1005/2008 се създава система на Съюза за предотвратяване, възпиране и премахване на незаконния, недеклариран и нерегулиран (ННН) риболов.
(2)
В глава VI от Регламента (ЕО) № 1005/2008 са определени процедурата за определяне на несътрудничещи трети държави, действията, които се предприемат спрямо държави, определени като несътрудничещи трети държави, съставянето на списък на несътрудничещи трети държави, заличаването от списъка на несътрудничещите трети държави, оповестяването на списъка на несътрудничещите трети държави и всякакви извънредни мерки.
(3)
В съответствие с член 32 от Регламент (ЕО) № 1005/2008 с решение от 15 ноември 2012 г. (2) Комисията уведоми осем трети държави за възможността те да бъдат определени като държави, които Комисията счита за несътрудничещи трети държави.
(4)
В решението от 15 ноември 2012 г. Комисията включи информацията относно съществените факти и съображения, на които се основава това определяне.
(5)
Освен това на 15 ноември 2012 г. Комисията уведоми осемте трети държави с отделни писма относно факта, че тя разглежда възможността да ги определи като несътрудничещи трети държави.
(6)
В тези писма Комисията подчерта, че за да избегнат определянето им като несътрудничеща трета държава и предлагането им за официално включване в списъка на тези държави, както е предвидено в членове 31 и 33 от Регламент (ЕО) № 1005/2008, засегнатите трети държави се приканват да разработят, в тясно сътрудничество с Комисията, планове за действие за отстраняване на недостатъците, установени в решението от 15 ноември 2012 г.
(7)
Вследствие на това Комисията прикани осемте засегнати трети държави: i) да предприемат всички необходими мерки за изпълнението на действията, които се съдържат в плановете за действие, предложени от Комисията; ii) да оценят изпълнението на действията, които се съдържат в плановете за действие, предложени от Комисията; и iii) да изпращат на всеки шест месеца на Комисията подробни доклади за оценка на изпълнението на всяко действие по отношение на, inter alia, тяхната индивидуална и/или обща ефективност при осигуряването на напълно съответстваща на изискванията система за контрол на рибарството.
(8)
На осемте заинтересовани трети държави беше дадена възможност да отговорят писмено на въпросите, изрично указани в решението от 15 ноември 2012 г., както и на друга свързана информация, като по този начин те имаха възможност да представят доказателства, които опровергават или допълват фактите, на които се позовава решението от 15 ноември 2012 г., или да приемат, когато е целесъобразно, план за действие за подобряване на положението и вземане на мерки за неговото коригиране. На осемте държави беше гарантирано правото да поискат или да представят допълнителна информация.
(9)
На 15 ноември 2012 г. Комисията започна процес на диалог с осемте трети държави и подчерта, че тя счита срок от шест месеца за принципно достатъчен за постигане на споразумение.
(10)
Комисията продължи да търси и проверява цялата информация, която счете за необходима. Устните и писмените коментари, предоставени от осемте държави след решението от 15 ноември 2012 г., бяха разгледани и взети предвид. Осемте държави бяха редовно информирани устно или писмено относно съображенията на Комисията.
(11)
На 24 март 2014 г. беше прието Решение за изпълнение 2014/170/ЕС на Съвета (3). Три от осемте държави, за които се отнася решението от 15 ноември 2012 г., бяха включени в списъка като несътрудничещи трети държави, тъй като независимо от вземането на някои мерки тези държави продължаваха да не изпълняват задълженията си в съответствие с международното право като държави на знамето или крайбрежни държави, а именно да предприемат действия за предотвратяване, възпиране и премахване на ННН риболов.
(12)
С Решение за изпълнение 2014/715/ЕС (4) Комисията определи Демократична социалистическа република Шри Ланка („Шри Ланка“) за несътрудничеща трета държава в борбата с ННН риболов. В съответствие с Регламент (ЕО) № 1005/2008 Комисията посочи основанията, поради които счита, че Шри Ланка не изпълнява своите задължения в съответствие с международното право като държава на знамето, пристанищна държава, крайбрежна държава или държава на пазара, а именно да предприема действия, да предотвратява, възпира и премахва ННН риболов.
(13)
Следователно в контекста на прилагането на Регламент (ЕО) № 1005/2008 като резултат от разследвания и диалози, проведени в съответствие с изискванията по същество и процедурните изисквания, определени в настоящия регламент, следва да се приеме настоящото решение, с което Шри Ланка се включва в списъка на несътрудничещи трети държави в борбата с ННН риболов. Настоящото решение се основава на тези разследвания и диалози, включително разменената кореспонденция и проведените срещи, както и на решението от 15 ноември 2012 г. и Решение за изпълнение 2014/715/ЕС. Причините, които са в основата на тези процедури и актове, са същите като причините, които са в основата на настоящото решение. Настоящото решение, с което Шри Ланка се включва в списъка на несътрудничещи трети държави в борбата с ННН риболов, следва да поражда последиците, посочени в член 38 от Регламент (ЕО) № 1005/2008.
(14)
С приемането на настоящото решение, с което Шри Ланка се включва в списъка на несътрудничещи трети държави в съответствие с член 33 от Регламент (ЕО) № 1005/2008, Решение за изпълнение 2014/715/ЕС, с което Шри Ланка се определя като несътрудничеща трета държава, вече не е актуално.
(15)
В съответствие с член 34, параграф 1 от Регламент (ЕО) № 1005/2008 Съветът с квалифицирано мнозинство по предложение на Комисията следва да заличи дадена трета държава от списъка на несътрудничещите трети държави, ако въпросната държава докаже, че положението, дало основание за включването ѝ в списъка, е коригирано. При вземането на решение за заличаване от списъка трябва да се взема предвид и това дали определените трети държави са предприели конкретни мерки, които могат да доведат до трайно подобряване на положението.
2. ПРОЦЕДУРА ПО ОТНОШЕНИЕ НА ШРИ ЛАНКА
(16)
На 15 ноември 2012 г. Комисията уведоми Шри Ланка в съответствие с член 32 от Регламент (ЕО) № 1005/2008, че разглежда възможността за определяне на Шри Ланка като несътрудничеща трета държава и я прикани да разработи, в тясно сътрудничество със службите на Комисията, план за действие за отстраняване на недостатъците, установени в решението от 15 ноември 2012 г. През периода от декември 2012 г. до юни 2014 г. Шри Ланка предостави в писмен вид своите виждания и се срещна с Комисията, за да обсъди съответните въпроси. Комисията предостави съответната информация на Шри Ланка в писмена форма. Комисията продължи да търси и проверява цялата информация, която счете за необходима. Устните и писмените коментари, представени от Шри Ланка след решението от 15 ноември 2012 г., бяха разгледани и взети под внимание, като същевременно Шри Ланка беше уведомявана устно или писмено относно съображенията на Комисията. Комисията възприе становището, че проблемните области и недостатъците, описани в решението от 15 ноември 2012 г., не са взети под внимание в достатъчна степен от Шри Ланка. Освен това Комисията заключи, че мерките, предложени в план за действие, не са изцяло изпълнени.
3. ОПРЕДЕЛЯНЕ НА ШРИ ЛАНКА КАТО НЕСЪТРУДНИЧЕЩА ТРЕТА ДЪРЖАВА
(17)
В решението от 15 ноември 2012 г. Комисията анализира задълженията на Шри Ланка и оцени изпълнението от нейна страна на международните ѝ задължения като държава на знамето, пристанищна държава, крайбрежна държава или държава на пазара. За целите на този преглед Комисията взе предвид параметрите, изброени в член 31, параграфи 4 - 7 от Регламент (ЕО) № 1005/2008.
(18)
Комисията направи преглед на изпълнението от страна на Шри Ланка в съответствие с констатациите в решението от 15 ноември 2012 г. и като взе предвид съответната информация, предоставена в тази връзка от Шри Ланка, предложения план за действие, както и мерките, предприети за коригиране на положението.
(19)
Основните недостатъци, установени от Комисията в предложения план за действие, се отнасяха до няколко случая на неизпълнение на задължения съгласно международното право, свързани по-специално с неприемането на подходяща правна рамка, липсата на система за адекватно и ефикасно наблюдение, липсата на схема за наблюдатели, липсата на система за възпиращи санкции, както и до неправилното прилагане на схемата за сертифициране на улова. Другите установени недостатъци се отнасят, в по-общ план, до спазването на международните задължения, включително и на препоръките и резолюциите на регионалните организации за управление на рибарството, както и на условията за регистрация на корабите в съответствие с международното право. Освен това беше установено неспазване на препоръките и резолюциите от съответните органи, като например Международния план за действие срещу незаконния, недеклариран и нерегулиран риболов на Организацията на обединените нации. При все това, неспазването на незадължителните препоръки и резолюции беше разгледано само като подкрепящо доказателство, а не като основание за определяне.
(20)
В Решение за изпълнение 2014/715/ЕС Комисията определи Шри Ланка като несътрудничеща трета държава съгласно Регламент (ЕО) № 1005/2008.
(21)
По отношение на възможните ограничения за Шри Ланка като развиваща се държава се отбелязва, че специфичният ѝ статут на развиваща се държава и общите ѝ показатели по отношение на рибарството не са пострадали от общото ѝ равнище на развитие.
(22)
Като се вземат предвид решението от 15 ноември 2012 г. и Решение за изпълнение 2014/715/ЕС, както и диалога с Шри Ланка, проведен от Комисията, и резултатите от него, може да се заключи, че действията, предприети от Шри Ланка по отношение на нейните задължения като държава на знамето, не са достатъчни за спазването на членове 94, 117 и 118 от Конвенцията на Организацията на обединените нации по морско право и членове 18, 19 и 20 от Споразумението относно прилагането на разпоредби на Конвенцията на ООН по морско право.
(23)
Поради това Шри Ланка не е изпълнила своите задължения в съответствие с международното право като държава на знамето, а именно да предприеме действия за предотвратяване, възпиране и премахване на ННН риболова.
4. СЪСТАВЯНЕ НА СПИСЪК НА НЕСЪТРУДНИЧЕЩИ ТРЕТИ ДЪРЖАВИ
(24)
Предвид заключенията по отношение на Шри Ланка, в съответствие с член 33 от Регламент (ЕО) № 1005/2008 тази страна следва да бъде добавена към списъка на несътрудничещите трети държави, съставен с Решение за изпълнение 2014/170/ЕС, изменено с Решение за изпълнение 2014/914/ЕС на Съвета (5). Поради това Решение за изпълнение 2014/170/ЕС следва да бъде съответно изменено.
(25)
Действията по отношение на Шри Ланка под формата на мерки, които следва да бъдат приложени, са изброени в член 38 от Регламент (ЕО) № 1005/2008. Забраната на внос обхваща всички запаси и видове, определени в член 2, параграф 8 от Регламент (ЕО) № 1005/2008, тъй като определянето като несътрудничеща трета държава не се дължи на липсата на подходящи мерки, приети във връзка с ННН риболов, които засягат даден запас или вид.
(26)
Наблюдава се, че ННН риболовът, inter alia, води до намаляване на рибните запаси, унищожаване на морски местообитания, пречи на опазването и устойчивото използване на морските ресурси, нарушава конкуренцията, застрашава продоволствената сигурност, поставяйки честните рибари в неизгодно положение и намалява капацитета на крайбрежните общности. С оглед на обхвата на проблемите, свързани с ННН риболова, се счита за необходимо Съюзът да предприеме бързи действия по отношение на Шри Ланка като несътрудничеща държава. С оглед на това настоящото решение следва да влезе в сила в деня след деня на публикуването му в Официален вестник на Европейския съюз.
(27)
Ако Шри Ланка докаже, че положението, дало основание за включването ѝ в списъка, е коригирано, Съветът, като действа с квалифицирано мнозинство по предложение на Комисията, следва да заличи Шри Ланка от списъка на несътрудничещи трети държави в съответствие с член 34, параграф 1 от Регламент (ЕО) № 1005/2008. Решението за заличаване от списъка следва да вземе предвид и това дали Шри Ланка е предприела конкретни мерки, които могат да доведат до трайно подобряване на положението,
ПРИЕ НАСТОЯЩОТО РЕШЕНИЕ:
Член 1
Демократична социалистическа република Шри Ланка се добавя към приложението към Решение за изпълнение 2014/170/ЕС.
Член 2
Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 26 януари 2015 година.